
הוועדה המשותפת לוועדת החוץ והביטחון ולוועדת החוקה, חוק ומשפט 

לעניין הצורך להכריז על מצב חירום
08/05/2017

הכנסת העשרים
מושב שלישי
<פרוטוקול מס' 5>
מישיבת הוועדה המשותפת לוועדת החוץ והביטחון ולוועדת החוקה, חוק ומשפט 
לעניין הצורך להכריז על מצב חירום
יום שני, י"ב באייר התשע"ז (08 במאי 2017), שעה 12:35
<סדר היום:>
<עדכון בפעילות המשרדים לניתוק זיקתם של החוקים המפורטים ממצב חירום>
נכחו:

<חברי הוועדה:> 
אברהם דיכטר – היו"ר
<מוזמנים:> 
	גאל אזריאל
	– 
	מחלקת ייעוץ וחקיקה, משרד המשפטים

	גל נוי אפרת
	–
	עוזרת ראשית ליועצת המשפטית, משרד התשתיות הלאומיות, האנרגיה והמים 

	אור רוזנמן
	–
	הלשכה המשפטית, משרד הרווחה


<ייעוץ משפטי: >
עידו בן-יצחק
<ראש תחום בכיר (לביטחון):>
דפנה סידס-כהן
<רישום פרלמנטרי:>
אור שושני
<עדכון בפעילות המשרדים לניתוק זיקתם של החוקים המפורטים ממצב חירום>
(עקב תקלה טכנית רבע השעה הראשונה של הישיבה לא הוקלטה.)
<עידו בן-יצחק:>
אנחנו עוסקים בנושא הזה כבר שמונה שנים והמשרד עוד לא הביא פתרון. אני מבין שהנושא הוא הנושא הכי מורכב מכל הנושאים שיש פה, אבל בכל זאת, השר כבר כמעט שנה בתפקיד.

<אור רוזנמן:>
השר בתפקיד שר הרווחה - - -
<עידו בן-יצחק:>
אני מדבר על תפקיד שר העבודה והרווחה. הוא מיולי-אוגוסט. 

<אור רוזנמן:>
צריך לשים לב שהחוק מאוד טעון ומורכב וגם דורש הידברות עם הצדדים – עם ארגוני מעסיקים וארגונים עובדים – שזה משהו שהוא באמת בדרגת קושי - - -

<עידו בן-יצחק:>
אבל זה שהוא "צריך ללמוד את הנושא" – אני תוהה אם זה בכלל הובא לידיעתו. 

<אור רוזנמן:>
זה בוודאות הובא לידיעתו וזה נמצא על שולחן ה - - -

<היו"ר אברהם דיכטר:>
מה לוחות הזמנים שאתם יכולים לעדכן את הוועדה לגבי ההמשך?

<אור רוזנמן:>
בנושא הזה אני לא יודע לתת לוחות זמנים. זה משהו שהשר נדרש אליו, הוא יושב עליו, זה נדון, אבל אני עדיין לא יודע לתת לוחות זמנים ספציפיים. 

<היו"ר אברהם דיכטר:>
מבין הדברים שאנחנו עוסקים בהם בהקשר של תקנות החירום, זה אחד הדברים שיותר נותנים תחושה – איך להגיד את זה בעדינות – שלוקחים תקנות לשעת חירום ועושים בהן שימוש כי אין משהו אחר ולא כי באמת ההיתרים לשעות נוספות קשורים לשעת חירום. ואני אומר שאחרי כמעט 70 שנה, זה נראה קצת קשה לעיכול. תראה, אני לא רוצה לצאת מכאן ולומר "אוקיי, זו גזירת גורל, ונמשיך להתנהל בסעיף הזה". זה סעיף קשה, כבד, מורכב, אבל מצד שני הוא גם סעיף לא נוח. תראה, חברי הכנסת נמצאים פה בחדר וזזים בכיסאות, כמו שאתה רואה, בחוסר נינוחות מופגן. ואני אומר לך, אני מרגיש עם זה לא טוב, זה נותן תחושה שאנחנו מנצלים תקנות שעת חירום שלא לתכלית ראויה. 
<אור רוזנמן:>
אדוני צודק שאחרי כמעט 70 שנה צריך לשאול מה קורה, אבל באותה מידה אלה הסדרים שקיימים כבר... אם אני זוכר נכון, ההיתר הכללי הוא משנת 1972. כלומר, אנחנו מדברים על משק שכבר 50 שנה נבנה על ההיתר הזה ומתווה ההעסקה נבנה על ההיתר הזה. הצדדים בונים על זה, העובדים בונים על זה, המעסיקים בונים על זה, ולכן זה משהו שלא בקלות משתנה. כלומר, המטבע שווה לשני הכיוונים. 

<היו"ר אברהם דיכטר:>
נכון, אבל דווקא בגלל שגם אתה צודק וגם אני צודק, אני מודאג. מפני שאתה צודק לגבי הצורך, ואני צודק לגבי האבסורד, וצורך כפול אבסורד זה פלוס כפול מינוס, שזה יוצא מינוס. ולכן אני מקשה בסוגיה הזאת. תראה, אנחנו כוועדה מבקשים לקבל לוח זמנים משוער, הגיוני, שמתיישב עם מה שהערתי קודם לכן לגבי מידת האבסורד. אחד הדברים הכי אבסורדיים זה שאנחנו כוועדה עוסקים כל פעם בהארכה מחדש, כאשר את משק ההיתרים של השעות הנוספות אנחנו משתיתים על משהו שלחלוטין לא נבנה עבור זה. אני לא מדבר על המצב בשעות חירום, לזה אין לי שום הערה, אלא לכך ש-99% מהזמן אנחנו לא בשעת חירום אבל כן מסתמכים על שעת חירום. 
<עידו בן-יצחק:>
משרד האנרגיה, בבקשה. 

<גל נוי אפרת:>
אני גל נוי אפרת, מהלשכה המשפטית של משרד האנרגיה, התשתיות והמים. יש לנו חמישה צווי פיקוח בתחום הגפ"ם, הגז הפחמימני המעובה – אחד בתחום בטיחות הגפ"ם וארבעה בתחום צרכנות הגפ"ם. אנחנו הפצנו בדצמבר 2015 תזכיר חוק הגפ"ם. זה תזכיר מקיף מאוד שנועד להסדיר את כל משק הגפ"ם ובמסגרתו יש סעיפים שמחליפים את צו הפיקוח בנושא בטיחות הגפ"ם ויש סעיף אחד שנועד להסמיך את שר התשתיות הלאומיות לקבוע אמות מידה בתחום הצרכנות שיחליפו בין היתר את ההסדרים שקבועים בארבעת הצווים. לשר אין היום סמכות להסדיר את התחום הזה, ובלי הסמכה בחקיקה ראשית אנחנו לא נוכל לבטל את הצווים ולקבוע הסדרים חלופיים. הנוסח של הטיוטה מוכן מבחינת הלשכה המשפטית, ונשאר נושא אחד מקצועי שהוא פתוח, נושא לא גדול שנותר עדיין במחלוקת בין משרדי הממשלה. אני מקווה שהוא ייפתר ממש בתקופה הקרובה ונוכל לקבל את האישור של המשנה ליועץ המשפטי לממשלה ולהגיש טיוטת חוק. 
<היו"ר אברהם דיכטר:>
ארבעת הצווים מחכים לצו החמישי?

<גל נוי אפרת:>
לא, ארבעת הצווים קובעים הסדר בתחום הצרכנות של הגפ"ם, ובמסגרת חוק הגפ"ם הצענו בין היתר להסמיך את השר לקבוע אמות מידה בתחום הצרכנות, ולאחר שהחוק ייחקק, מכוח ההסמכה הזאת הוא יוכל להוציא כללים בתחום הזה, ואז נוכל להתחיל במקביל לבטל את הצווים. 

<עידו בן-יצחק:>
כלומר, הצעד הראשון שהם צריכים זה להעביר את החוק כדי שהם יוכלו להתקדם. 

<היו"ר אברהם דיכטר:>
מה לוח הזמנים המשוער שאתם יכולים לומר כרגע לוועדה?

<גל נוי אפרת:>
הלוואי שזה היה תלוי בי. נותרה מחלוקת לא גדולה בין משרדי הממשלה, או ליתר דיוק בינינו לבין רשות הכבאות, בנושא שבכלל לא קשור להסמכה של השר בתחום הצרכני, ואני מקווה שזה ייפתר בחודש הקרוב בין הגורמים המקצועיים, ואז נניח לפתחו את השר שלנו טיוטת חוק. חוץ מהנושא הזה הכול כבר מוכן מבחינתנו. 

<היו"ר אברהם דיכטר:>
זאת אומרת, אם זה ייפתר במהלך החודש הקרוב אז באמצע יוני נהיה כבר עם צעד קדימה בתחום הזה, נכון?

<גל נוי אפרת:>
זאת אומרת שזה יהיה מונח אצל השר והוא יצטרך להחליט אם הוא מגיש את טיוטת החוק לוועדת השרים. 

<היו"ר אברהם דיכטר:>
מה, הוא לא מכיר את ההצעה עד עכשיו?

<גל נוי אפרת:>
המנכ"ל של המשרד מכיר את ההצעה ואני לא יודעת אם הוא מערב את השר בעניין הזה. 

<היו"ר אברהם דיכטר:>
אני לא מצליח להבין למה זה צריך לעבוד בטור ולא במקביל. או שאולי זה עובד במקביל ואת לא יודעת. 

<גל נוי אפרת:>
לא הבנתי את השאלה. 

<היו"ר אברהם דיכטר:>
את אומרת שזה עובד מול המנכ"ל והמנכ"ל יודע. עכשיו, עד שהמנכ"ל - - -
<גל נוי אפרת:>
השר מכיר את החוק הזה אבל אני לא יודעת לומר אם הוא מכיר לפרטי פרטים את כל ההסדרים - - -

<היו"ר אברהם דיכטר:>
אני שואל כי אני מכוון לאוקטובר-נובמבר, למועד שבו אנחנו אמורים לדון בהארכה נוספת. אני שואל איך יקרה שאנחנו באוקטובר-נובמבר כבר לא נעסוק בסיפור הזה. 

<גל נוי אפרת:>
אני מאוד מקווה שעד לדיון באוקטובר-נובמבר לפחות נעבור את המשוכה של הממשלה ונוכל כבר להיות אחרי טיוטת חוק לוועדת שרים. 

<עידו בן-יצחק:>
באיזה מועד את יכולה לדבר על ועדת שרים?

<גל נוי אפרת:>
מכיוון שזה לא תלוי בי, קשה לי להתחייב על מועדים, אבל אני מקווה שבשלושת החודשים הקרובים נוכל כבר להגיש טיוטת חוק. 

<היו"ר אברהם דיכטר:>
אני מבקש שבתוך שבועיים תיתני תשובה לוועדה לגבי לוחות זמנים, מתי אתם צופים שזה יעלה בוועדת שרים לחקיקה כדי לעלות לקריאה ראשונה בכנסת. 

<גל נוי אפרת:>
בסדר. 

<עידו בן-יצחק:>
האמת שהוזמנתם רק לגבי הגז, אבל תוכלי לספר לנו גם על הדלק?

<גל נוי אפרת:>
בדלק פיצלנו את הנושא שמוסדר היום בצו הפיקוח. זה היה חלק מחוק משק הדלק, שמסדיר את כל משק הדלק, אבל לצערנו זה לא התקדם בקצב רצוי ולכן החלטנו, בשביל לזרז את הביטול של צו הפיקוח, לפצל את הנושא שמוסדר בצו לתזכיר חוק נפרד. הפצנו תזכיר חוק נפרד וזה נמצא עדיין בדיונים בין משרדי הממשלה – משרד המשפטים, משרד האוצר ומשרד הביטחון. גם כאן אנחנו מקווים שתוך שלושה חודשים נוכל להגיש טיוטת חוק לוועדת שרים. 

<היו"ר אברהם דיכטר:>
עוד שלושה חודשים אנחנו כבר בפגרה. זאת אומרת, זה לא יעלה בוועדת שרים לחקיקה לפני אוקטובר. 

<עידו בן-יצחק:>
כן, המשמעות המעשית היא - - -

<היו"ר אברהם דיכטר:>
זה חצי שנה, בוא נגיד ככה. 

<עידו בן-יצחק:>
כן. 

<היו"ר אברהם דיכטר:>
עוד משהו?

<עידו בן-יצחק:>
לא, שני המשרדים האחרים שזומנו, ענייניהם כבר התקדמו. 

<היו"ר אברהם דיכטר:>
אוקיי, תודה. אנחנו מצפים לתשובות של שניכם. תודה רבה, הישיבה נעולה. 

<הישיבה ננעלה בשעה 13:00.>

